CELEX: 32018D0743
Language: et
Date: 2018-05-16 00:00:00
Title: Komisjoni rakendusotsus (EL) 2018/743, 16. mai 2018, katseprojekti kohta, mille eesmärk on rakendada siseturu infosüsteemi kaudu Euroopa Parlamendi ja nõukogu määruses (EL) 2016/679 sisalduvaid halduskoostöö sätteid (EMPs kohaldatav tekst )

18.5.2018   
            
            
               ET
            
            
               Euroopa Liidu Teataja
            
            
               L 123/115
            
         KOMISJONI RAKENDUSOTSUS (EL) 2018/743,
   16. mai 2018,
   katseprojekti kohta, mille eesmärk on rakendada siseturu infosüsteemi kaudu Euroopa Parlamendi ja nõukogu määruses (EL) 2016/679 sisalduvaid halduskoostöö sätteid
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 25. oktoobri 2012. aasta määrust (EL) nr 1024/2012, mis käsitleb siseturu infosüsteemi kaudu tehtavat halduskoostööd ning millega tunnistatakse kehtetuks komisjoni otsus 2008/49/EÜ („IMI määrus“), (1) eelkõige selle artikli 4 lõiget 1,
   ning arvestades järgmist:
   
               (1)
            
            
               Määrusega (EL) nr 1024/2012 loodud siseturu infosüsteem (edaspidi „IMI“) on interneti kaudu kättesaadav tarkvararakendus, mille komisjon töötas välja koostöös liikmesriikidega, et aidata liikmesriikidel reaalselt täita liidu õigusaktides sätestatud teabevahetusnõudeid, luues piiriülest teabevahetust ja vastastikust abistamist lihtsustava keskse sidemehhanismi.
            
         
               (2)
            
            
               Euroopa Parlamendi ja nõukogu määruses (EL) 2016/679 (2) on sätestatud õigusnormid, mis käsitlevad füüsiliste isikute kaitset isikuandmete töötlemisel ja isikuandmete vaba liikumist. Määrusega on nähtud ette menetlused, mida järgitakse halduskoostöö korral järelevalveasutuste vahel, järelevalveasutuste ja Euroopa Andmekaitsenõukogu (edaspidi „andmekaitsenõukogu“) vahel ning vajaduse korral komisjoniga toimuva halduskoostöö korral. IMI võiks olla tõhus vahend määruses (EL) 2016/679 sisalduvate halduskoostöö sätete rakendamiseks. Seetõttu on vaja ellu viia määruse (EL) nr 1024/2012 artiklis 4 osutatud katseprojekt.
            
         
               (3)
            
            
               Juhul kui liikmesriigid on kooskõlas määrusega (EL) 2016/679 määranud keskse kontaktpunktina tegutseva järelevalveasutuse, tuleks sellist kontaktpunkti pidada pädevaks asutuseks ka käesoleva katseprojekti tähenduses.
            
         
               (4)
            
            
               Selleks et tagada järelevalveasutuste, komisjoni ja andmekaitsenõukogu vahelist koostööd käsitlevate määruse (EL) 2016/679 sätete järjepidev kohaldamine, peaks IMIs olema võimalik salvestada kõik teabevahetustega seotud andmed. IMI peaks võimaldama järelevalveasutustel selliste andmete taaskasutamist määruse (EL) 2016/679 artiklite 56 ning 60–66 raames toimuva teabevahetuse hilisemal töötlemisel.
            
         
               (5)
            
            
               IMI peaks sisaldama funktsiooni, mis võimaldaks Euroopa Andmekaitsenõukogul jagada vastavalt määruse (EL) 2016/679 artikli 70 lõike 1 punktidele d–k ning m ja x dokumente ja teavet, mis on vajalikud juhtumite järjekindla ja õigeaegse töötlemise tagamiseks.
            
         
               (6)
            
            
               Komisjon esitab vastavalt määruse (EL) nr 1024/2012 artikli 4 lõikele 2 Euroopa Parlamendile ja nõukogule hinnangu katseprojekti tulemuste kohta. On asjakohane määrata kindlaks sellise hinnangu esitamise tähtaeg.
            
         
               (7)
            
            
               Määrust (EL) 2016/679 hakatakse kohaldama alates 25. maist 2018. Seepärast tuleks käesolevat otsust kohaldada alates samast kuupäevast.
            
         
               (8)
            
            
               Käesolevas otsuses sätestatud meetmed on kooskõlas määruse (EL) nr 1024/2012 artikli 24 alusel loodud komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Katseprojekt
   Määruse (EL) 2016/679 artikleid 56 ning 60–66 ja artikli 70 lõike 1 punkte d–k ning m ja x kohaldatakse katseprojekti suhtes, millega rakendatakse siseturu infosüsteemi abil nendes artiklites sisalduvaid halduskoostööd käsitlevaid sätteid.
   Artikkel 2
   Pädevad asutused
   Katseprojektiga seonduvalt peetakse pädevateks asutusteks määruse (EL) 2016/679 artiklis 51 osutatud järelevalveasutusi ja määruse (EL) 2016/679 artiklis 68 osutatud Euroopa Andmekaitsenõukogu.
   Artikkel 3
   Järelevalveasutustevaheline halduskoostöö
   1.   Määruse (EL) 2016/679 artikli 56 kohaldamisel tagab IMI eelkõige järgmised põhilised tehnilised funktsioonid:
   
               a)
            
            
               konsulteerimise algatamine, et määrata kindlaks juhtiv järelevalveasutus ning konkreetse piirülese isikuandmete töötlemise toiminguga seotud muud asjaomased järelevalveasutused;
            
         
               b)
            
            
               teade kavatsuse kohta osaleda punktis a nimetatud konsulteerimises;
            
         
               c)
            
            
               teade kavatsuse kohta käsitleda juhtumit kohalikul tasandil;
            
         
               d)
            
            
               juhtiva järelevalveasutuse teade kavatsuse kohta juhtumit käsitleda või mitte.
            
         2.   Määruse (EL) 2016/679 artikli 60 kohaldamisel tagab IMI eelkõige järgmised põhilised tehnilised funktsioonid:
   
               a)
            
            
               otsuse eelnõu käsitlevast konsulteerimisest teavitamine ja selle algatamine;
            
         
               b)
            
            
               muudetud otsuse eelnõu käsitlevast konsulteerimisest teavitamine ja selle algatamine;
            
         
               c)
            
            
               teade kavatsuse kohta osaleda punktides a ja b nimetatud konsulteerimises, sealhulgas asjakohaste ja põhjendatud vastuväidete esitamine;
            
         
               d)
            
            
               vastuvõetud otsuse esitamine.
            
         3.   Määruse (EL) 2016/679 artikli 61 kohaldamisel tagab IMI eelkõige järgmised põhilised tehnilised funktsioonid:
   
               a)
            
            
               teiselt järelevalveasutuselt teabe ja/või järelevalvemeetmete vormis vastastikuse abi taotlemine;
            
         
               b)
            
            
               vastastikuse abi taotlusele vastamine, sealhulgas taotluse heakskiitmine või erandjuhtudel sellest keeldumine;
            
         
               c)
            
            
               taotlusele vastamiseks võetud meetmete raames tehtud edusammudest ja tulemustest teavitamine;
            
         
               d)
            
            
               kuludega seotud kaalutlustest teavitamine.
            
         4.   Määruse (EL) 2016/679 artikli 62 kohaldamisel tagab IMI eelkõige järgmised põhilised tehnilised funktsioonid:
   
               a)
            
            
               kutse osaleda ühisoperatsioonides, sealhulgas ühistes uurimistes ja ühistes täitmise tagamise meetmetes;
            
         
               b)
            
            
               teade taotluse kohta osaleda või mitte osaleda ühisoperatsioonis;
            
         
               c)
            
            
               teade nõusoleku kohta viia läbi ühisoperatsioon.
            
         Artikkel 4
   Järelevalveasutuste, andmekaitsenõukogu ja komisjoni vaheline halduskoostöö
   1.   Määruse (EL) 2016/679 artikli 64 kohaldamisel tagab IMI eelkõige järgmised põhilised tehnilised funktsioonid:
   
               a)
            
            
               taotluse esitamine andmekaitsenõukogu arvamuse saamiseks järgmistes küsimustes:
               
                           i)
                        
                        
                           pädeva järelevalveasutuse otsuse eelnõu artikli 64 lõikes 1 loetletud meetmete kohta;
                        
                     
                           ii)
                        
                        
                           üldkohaldatavad küsimused;
                        
                     
                           iii)
                        
                        
                           rohkem kui ühes liikmesriigis mõju avaldavad küsimused;
                        
                     
         
               b)
            
            
               andmekaitsenõukogu arvamuse eelnõu esitamine;
            
         
               c)
            
            
               teade taotluse ja eelkõige andmekaitsenõukogu arvamuse eelnõu kohta;
            
         
               d)
            
            
               andmekaitsenõukogu lõpliku arvamuse esitamine;
            
         
               e)
            
            
               teade kavatsuse kohta andmekaitsenõukogu arvamust järgida või mitte, ning vajaduse korral otsuse eelnõud muuta ning edastada muudetud otsuse eelnõu.
            
         2.   Määruse (EL) 2016/679 artikli 65 kohaldamisel tagab IMI eelkõige järgmised põhilised tehnilised funktsioonid:
   
               a)
            
            
               taotluse esitamine andmekaitsenõukogu siduva otsuse saamiseks järgmistel juhtudel:
               
                           i)
                        
                        
                           kui asjaomane järelevalveasutus on esitanud asjakohase ja põhjendatud vastuväite juhtiva järelevalveasutuse otsuse eelnõu kohta ja juhtiv järelevalveasutus on sellise vastuväite määruse (EL) 2016/679 artikli 60 lõike 4 alusel kui mitteasjakohase ja/või põhjendamatu tagasi lükanud;
                        
                     
                           ii)
                        
                        
                           esineb lahkarvamusi selles, milline on peamise tegevuskoha jaoks pädev asjaomane järelevalveasutus;
                        
                     
                           iii)
                        
                        
                           pädev järelevalveasutus ei taotle andmekaitsenõukogu arvamust määruse (EL) 2016/679 artikli 64 lõikes 1 osutatud juhtudel;
                        
                     
                           iv)
                        
                        
                           pädev järelevalveasutus ei järgi määruse (EL) 2016/679 artikli 64 alusel esitatud andmekaitsenõukogu arvamust;
                        
                     
         
               b)
            
            
               andmekaitsenõukogu siduva otsuse eelnõu esitamine;
            
         
               c)
            
            
               teade taotluse ja eelkõige andmekaitsenõukogu siduva otsuse kohta;
            
         
               d)
            
            
               andmekaitsenõukogu siduva otsuse esitamine;
            
         
               e)
            
            
               teade, et järelevalveasutus on teinud vastutavale töötlejale või volitatud töötlejale ja andmesubjektile teatavaks lõpliku otsuse ja teavitamise kuupäeva.
            
         3.   Määruse (EL) 2016/679 artikli 66 kohaldamisel tagab IMI eelkõige järgmised põhilised tehnilised funktsioonid:
   
               a)
            
            
               teade ajutiste meetmete ja nende vastuvõtmise põhjenduse kohta;
            
         
               b)
            
            
               taotluse esitamine andmekaitsenõukogu kiireloomulise arvamuse või kiireloomulise otsuse saamiseks;
            
         
               c)
            
            
               andmekaitsenõukogu arvamuse eelnõu või otsuse eelnõu esitamine;
            
         
               d)
            
            
               teade taotluse ja eelkõige andmekaitsenõukogu arvamuse eelnõu või otsuse eelnõu kohta;
            
         
               e)
            
            
               andmekaitsenõukogu lõpliku arvamuse või lõpliku otsuse esitamine;
            
         
               f)
            
            
               teade kavatsuse kohta andmekaitsenõukogu arvamust järgida või mitte ning vajaduse korral otsuse eelnõud muuta;
            
         
               g)
            
            
               teade, et järelevalveasutus on teavitanud otsusega seotud osapooli.
            
         Artikkel 5
   Andmete säilitamine ja taaskasutamine nende hilisemaks töötlemiseks
   IMIs säilitatakse määruse (EL) 2016/679 artiklite 56 ning 60–66 raames toimuva teabevahetuse ajal töödeldavaid andmeid. Kui neid andmeid on vaja hiljem nimetatud artiklite alusel töödelda, võimaldab IMI säilitatud andmete taaskasutamist.
   Artikkel 6
   Määruse (EL) 2016/679 järjepideva rakendamise tagamine
   IMI tagab funktsiooni, mis võimaldab andmekaitsenõukogul jagada määruse (EL) 2016/679 artikli 70 lõike 1 punktides d–k ning m ja x osutatud dokumente ja teavet.
   Artikkel 7
   Hindamine
   Määruse (EL) nr 1024/2012 artikli 4 lõikes 2 osutatud katseprojekti tulemuste hinnang esitatakse Euroopa Parlamendile ja nõukogule 31. detsembriks 2021.
   Artikkel 8
   Jõustumine ja kohaldamine
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 25. maist 2018.
   
      Brüssel, 16. mai 2018
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 316, 14.11.2012, lk 1
   
   
      (2)  Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).